
УВАЖАЕМИ ОБЩИНСКИ СЪВЕТНИЦИ,
Моля, на основание чл. 33, ал. 5 от Правилникa за организацията и дейността на общинския съвет и взаимодействието му с общинската администрация, да допуснете до разглеждане в насроченото за 27.08.2019 г. заседание на общинския съвет настоящата докладна записка за осигуряване на средства за изготвяне на технически проекти във връзка с изпълнение на Национална програма за достъпна жилищна среда и лична мобилност. Квалифицирането й като неотложна се обуславя от следните обстоятелства: 
	Министерство на труда и социалната политика обяви началото на кампанията за набиране на проектни предложения по Националната програма за достъпна жилищна среда и лична мобилност, обнародвана в Държавен вестник /бр.66 от 20 Август 2019г./. 
	Основната цел на програмата е изграждане на достъпна среда в съществуващи жилищни сгради и прилежащите им пространства за хора с увреждания и осигуряване на лична мобилност за тяхното социално приобщаване, като се отчитат и специфичните им потребности. Непосредствените цели на програмата включват:
· повишаване степента на информираност на обществото за възможностите за разрешаване на проблемите, свързани с липсата на достъпна жилищна среда за хората с увреждания, промяна на обществените нагласи и премахване на съществуващите стереотипи;
· насърчаване реализирането на дейности по осигуряване на личната мобилност и по изграждане на достъпна среда за хората с увреждания;
· предоставяне на възможност за финансиране на дейности за изграждане на достъпна среда на хората с увреждания в съществуващи жилищни сгради и прилежащите им пространства;
· предоставяне на възможност за финансиране на дейности, необходими за осигуряване на личната мобилност на хората с увреждания;
· сътрудничество на всички нива при реализацията на програмата;
- създаване на условия за независим живот за хората, обект на програмата.
	Програмата се реализира в два компонента, както следва:
· Компонент 1 "Достъпна жилищна среда" - за финансиране изпълнението на инвестиционни проекти за изграждане на достъпна среда в съществуващи жилищни сгради и прилежащите им пространства, която се ползва безвъзмездно и по нестопански начин;
· Компонент 2 "Лична мобилност" - за приспособяване на лично моторно превозно средство, необходимо за осигуряване на личната мобилност на човек с трайно увреждане.
	Срокът за подаване на предложенията от кандидатите е до 30 септември 2019 г. Допустимите кандидати са хора, които се придвижват в инвалидна количка. По направлението за достъпна среда може да се кандидатства с проекти на стойност между 10 000 и 100 000 лева. Те могат да бъдат изразходени за изграждане на рампа, монтиране на електрически съоръжения – подемник, асансьор, и др. По програмата може да се осигури достъпна среда както на хора, живеещи в панелни блокове в града, така и на такива, живеещи в къща на село. В първия случай се кандидатства от името на сдружението на етажната собственост, което е юридическо лице. При спечелен проект парите се предоствят на избраната от бенефициента фирма.
	Няма точна статистика за хората със затруднена мобилност за територията на град Бургас, но по данни на общинската администрация, от общинска дейност „Превоз на трудноподвижни лица“ и „Превоз на деца и младежи с увреждания“, средногодишно  се извършват 33 000 пътувания на трудно подвижни лица и 11 000 на деца и младежи с увреждания. По информация, предоставена от сдруженията, които работят с хора в неравностойно положение, процентът на хората, които имат потребност от осигуряване на достъпна среда до дома си, е много висок. Някои от тези лица не са излизали от домовете си с години, а за други е невъзможно придвижването без чужда помощ.
	Съгласно правилата, обявени в Програмата, общините съдействат за реализиране и популяризиране на програмата и подпомагат хората с увреждания, като оказват пълно съдействие в процеса на изготвяне на съответните проектни предложения, съобразно тяхната компетентност. За да могат да кандидатстват по Програмата, бенефициентите трябва да имат одобрен инвестиционен проект. Тъй като прилежащите пространства до съществуващите сгради – обект на Програмата, са публична общинска собственост, е необходимо Община Бургас да отдели ресурс, който да бъде предоставян за изготвяне на технически проекти, в които са предвидени дейности за изграждане (поставяне) на съоръжения за преодоляване на различни нива и осигуряване на достъпна среда – рампи, подемни платформи и асансьори.
	В рамките на одобрения Бюджет на община Бургас за 2019 г. /приет е с решение по т. 17 от Протокол №53/29.01.2019 г. на Общински съвет – Бургас/ ще бъдат разчетени 50 000 лева, за изготвяне на технически проекти по Националната програма за достъпна жилищна среда и лична мобилност, за сметка на предвидени средства в капиталова програма.  
	Въз основа на описаните решения е неободими да се направят допълнителни проучвания, да бъде потърсено мнението на гражданите и организациите, имащи отношение към проекта, да бъдат изготвени технически проекти, свързани с осигуряване на достъпна жилищна среда и лична мобилност, безспорно свързани с осигуряване живота и здравето на хората, а и с голям обществен интерес, което обуслявя допускане предварително изпълнение на решението.
 	Ето защо, на основание чл.21, ал.1, т.8 и чл. 61 от ЗМСМА, чл. 60, ал. 1 от Административно-процесуалния кодекс, предлагам Общински съвет-Бургас да вземе следното:

РЕШЕНИЕ:

	1. Дава съгласие община Бургас да участва с проектни предложения по Националната програма за достъпна жилищна среда и лична мобилност.
	2. Увеличава бюджета за 2019 г. на ОП „Общински имоти“ с 50 000 лева, за изготвяне на технически проекти, във връзка с изпълнение на Националната програма за достъпна жилищна среда и лична мобилност.  
	3. Намалява предвидените собствени средства в Разчета за финансиране на капиталови разходи за 2019 г. за об. 2712 „Изграждане на детски научен център с планетариум-доставка интерактивни инсталации“, дейност 759 „Други дейности по културата“,  §52-03 „Придобиване на друго оборудване, машини и съоръжения“ с 50 000 лева.
	4. На основание чл. 60, ал. 1 от Административно-процесуалния кодекс, допуска предварително изпълнение на настоящото решение, тъй като въз основа на описаните решения, е необходимо да се направят допълнителни проучвания, да бъде потърсено мнението на гражданите и организациите, имащи отношение към проекта, да бъдат изготвени технически проекти, свързани с осигуряване на достъпна жилищна среда и лична мобилност, безспорно свързани с осигуряване живота и здравето на хората, а и с голям обществен интерес.

Приложения:
1. Национална програма за достъпна жилищна среда и лична мобилност;
2. Обява за кампания 2019 за набиране на проектни предложения по Компонент 1 „Достъпна жилищна среда”;
3. Обява за кампания 2019 за набиране на проектни предложения по Компонент 2 „Лична мобилност”.

